PRIEMYSEL: Spoločnosť Gabor pociťuje nedostatok pracovníkov
21.12.2007
Bratislava 4. decembra (TASR) - Priemerne 1 800 pracovníkov zamestnáva
obuvnícka spoločnosť Gabor, s. r. o., v tomto roku vo svojich dvoch závodoch v
Bánovciach nad Bebravou a Liptovskom Mikuláši. Napriek tomu pociťuje ich
nedostatok.
Podľa slov konateľa spoločnosti Juraja Vodičku rozšírili v tomto roku
výrobné kapacity o 15 %, ale nedarí sa im získať aj potrebný počet
zamestnancov. Preto úzko spolupracujú so stredným odborným školstvom pri
výchove nových odborníkov.
Spoločnosť patrí, najmä v Bánovciach, medzi najväčších zamestnávateľov a
v súčasnosti v tomto závode pracuje 1 298 ľudí. Aj to výraznou mierou napomáha
udržiavať necelú 5-% mieru nezamestnanosti v Bánovciach. Bez Gabora by
nezamestnanosť stúpla na viac ako 11 %. V Liptovskom Mikuláši spoločnosť
zamestnáva 488 pracovníkov.
Tohtoročná produkcia Gabora dosiahne 2,2 milióna párov obuvi a očakávané
tržby 2,3 miliardy Sk, čo je o necelých 200 miliónov viac ako vlani.